Լուլուա ալ-Կատտամի

**Լուլուա ալ-Կատտամի**( ), ակտիվիստ և մանկավարժ, առաջին կինը Քուվեյթից, որը սովորել է արտասահմանյան համալսարանում։ 

Լինելով Քուվեյթի համալսարանի նախկին տնօրեն և ՅՈՒՆԵՍԿՕ-ի դեսպան՝ նա 2005 թվականին առաջադրվել է Խաղաղության Նոբելյան մրցանակի, իսկ 2019 թվականին արժանացել է Պատվո լեգեոնի շքանշանի՝ կրթության և կանանց հզորացման ոլորտում իր մատուցած ծառայությունների համար։ Նա Քուվեյթի Կանանց մշակութային և սոցիալական միության հիմնադիրն ու նախկին նախագահն է։

## Կենսագրություն
1938 թվականին, չորս տարեկան հասակում, ալ-Կատտամին ընդունվել է մանկապարտեզ։ Նա իր նախնական կրթությունը շարունակել է Իրաքում, այն բանից հետո, երբ իր ընտանիքը լքել է Քուվեյթը։ 

1952 թվականին նա մեկնել է Անգլիա՝ սովորելու ֆրանսիական միաբանության դպրոցում, որտեղ սովորել է ֆրանսերեն և անգլերեն։

1954 թվականին ալ-Կատտամին տեղափոխվել է անգլիական դպրոց՝ սովորելու *O-Levels* և *A-Levels* մակարդակները՝ հոր առաջարկությամբ, ով կարծում էր, որ անգլերեն կրթությունն ավելի օգտակար կլիներ իր համար, երբ նա վերադառնար Քուվեյթ։

Նա սովորել է անգլերեն և ֆրանսերեն Էդինբուրգի համալսարանում։ Այնտեղ եղել է Ուսանողների միության փոխնախագահ։ Այսպիսով՝ դարձել է Քուվեյթից առաջին կինը, որը սովորել է արտասահմանյան համալսարանում։

## Գործունեություն
1960-ականների սկզբին ալ-Կատտամին կազմակերպել է Քուվեյթից Երուսաղեմ ուսանողուհիների շրջագայություն։ Նրա ուսուցչական կարիերան սկսվել է Միրքաբի աղջիկների դպրոցում անգլերեն և ֆրանսերեն դասավանդելով։ Այստեղ նա առաջին կին ուսուցիչն էր, որն աշխատավայրում *աբայա* (ավանդական արաբական կանացի երկար զգեստ)չէր կրում։ 

Այն ժամանակ, երբ բոլոր կին ուսուցիչների համար պարտադիր էր կրել սև աբայա, ալ-Կատտամին ղեկավարում էր բողոքի ցույցեր ընդդեմ կանոնների, այդ ցույցերի ընթացքում կատարվում էր աբայաների հրապարակային այրում։ Բողոքի ցույցը հանրային մեծ դժգոհության ալիք էր բարձրացնում Քուվեյթում,և հանգեցրեց կանոնի չեղարկմանը՝ կանանց հնարավորություն տալով կրել այլ հագուստ։ Ալ-Կատտամին աբայան նկարագրել է որպես «գաղութատիրության գործիք»։

Ալժիրցի հեղափոխական Ջամիլա Բուհիրեդի դպրոց այցելության ժամանակ ալ-Կատտամին խրախուսել է ուսանողներին նվիրաբերել իրենց զարդերը։

1963 թվականին ալ-Կատտամին Քուվեյթի Կանանց Մշակութային և Սոցիալական Միության հիմնադիր անդամն էր։ Առաջին նախագահը եղել է Դալալ ալ-Մաշան, սակայն հետագայում այդ դերը ստանձնել է ալ-Կատտամին։

1963-1992 թվականներին եղել է Գլխավոր ասամբլեայի անդամ ։ 

Հասարակության հետ նրա աշխատանքի նպատակն այն էր, որ բավարար դասեր և ռեսուրսներ լինեին երիտասարդ կանանց համար, ովքեր չեն կարող իրենց թույլ տալ հաճախել մասնավոր դպրոցներ։ Ի լրումն ընկերության կրթական աշխատանքի՝ նրանք նաև ֆինանսավորեցին Լիբանանից և Սուդանից փախստականներին օգնություն տրամադրելու աշխատանքները։ 

Ալ-Կատտամին դրամահավաք է կազմակերպել Սուդանում փախստականների ճամբար կառուցելու Էրիթրեա-Եթովպական պատերազմից փախած մարդկանց համար։ Այն ներառում էր 1000 երեխաների համար նախատեսված դպրոց և հացատուն, որն ամեն օր արտադրում էր 50000 բագետ։

1975 թվականին ալ-Կատտամին կրթության նախարարի կողմից նշանակվել է Քուվեյթի համալսարանի Կանանց քոլեջի առաջին տնօրեն։ Նա հրաժարական տվեց իր պաշտոնից 1993 թվականին՝ ի նշան բողոքի՝ այնտեղ նիկաբ կրող կանանց։ Համալսարանում աշխատելու ընթացքում նրա ջանքերով է բացվել կանանց միակ աղոթասենյակը ուսանողների համար։

1990 թվականին նա նշանակվել է ՅՈՒՆԵՍԿՕ-ի գրագիտության դեսպան :

Ալ-Կատտամին խոսել է Քուվեյթի վրա բրիտանական գաղութատիրության բացասական ազդեցության մասին, հատկապես կրթության ոլորտում, մասնավորապես՝ կանանց համար։

## Պարգևներ, մրցանակներ
*2005 թվականին ալ-Կատտամին առաջադրվել է Խաղաղության Նոբելյան մրցանակի` ի նշան իր մարդասիրական աշխատանքի, մասնավորապես Քուվեյթում կանանց սոցիալական և կրթական իրավունքների պաշտպանության համար։

*2009 թվականին արժանացել է Քուվեյթի պետական մրցանակին՝ 10․000 դինար պարգևավճարով։

*2019 թվականին Ֆրանսիայի կառավարության կողմից պարգևատրվել է Պատվո լեգեոնի շքանշանով՝ Քուվեյթում կանանց նվաճումները խթանելու գործում ներդրումների համար։

## Արտաքին հղումներ
* Vimeo: بعد ٤٦ عاماً .. لولوة القطامي تشاركنا رحلتها عن مؤتمر المكسيك, Լուլուա ալ-Կատտամին մեզ հետ կիսվում է Մեքսիկայի կոնֆերանսի մասին իր ճանապարհորդությամբ 
* Youtube: لولوة القطامي: علاقتي مع جيهان السادات لم تكن جيدة, Լուլուա ալ-Կատտամի. Իմ հարաբերությունները Ջիհան Սադաթի հետ լավ չէին

## Ծանոթագրություններ

Կատեգորիա:Արաբ ակտիվիստներ
Կատեգորիա:Արաբ կանայք
Կատեգորիա:Արաբ մանկավարժներ
Կատեգորիա:Կանանց իրավունքների իրավապաշտպաններ
Կատեգորիա:Կին ակտիվիստներ
Կատեգորիա:Կին ուսուցիչներ